CELEX: 32021D0007
Language: el
Date: 2021-01-05 00:00:00
Title: Εκτελεστική απόφαση (ΕΕ) 2021/7 της Επιτροπής της 5ης Ιανουαρίου 2021 για την παράταση του μέτρου που έλαβε η φινλανδική Υπηρεσία Ασφάλειας και Χημικών Προϊόντων, με το οποίο επιτρέπεται η διάθεση στην αγορά και η χρήση του βιοκτόνου προϊόντος Biobor JF σύμφωνα με το άρθρο 55 παράγραφος 1 του κανονισμού (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό (2021) 7] (Τα κείμενα στη σουηδική και τη φινλανδική γλώσσα είναι τα μόνα αυθεντικά)

7.1.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 4/12
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2021/7 ΤΗΣ ΕΠΙΤΡΟΠΗΣ
         της 5ης Ιανουαρίου 2021
         για την παράταση του μέτρου που έλαβε η φινλανδική Υπηρεσία Ασφάλειας και Χημικών Προϊόντων, με το οποίο επιτρέπεται η διάθεση στην αγορά και η χρήση του βιοκτόνου προϊόντος Biobor JF σύμφωνα με το άρθρο 55 παράγραφος 1 του κανονισμού (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου
         
            
               [κοινοποιηθείσα υπό τον αριθμό (2021) 7]
            
         
         (Τα κείμενα στη σουηδική και τη φινλανδική γλώσσα είναι τα μόνα αυθεντικά)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου, της 22ας Μαΐου 2012, σχετικά με τη διάθεση στην αγορά και τη χρήση βιοκτόνων (1), και ιδίως το άρθρο 55 παράγραφος 1 τρίτο εδάφιο,
         Εκτιμώντας τα ακόλουθα:
         
                     (1)
                  
                  
                     Στις 6 Μαΐου 2020 η φινλανδική Υπηρεσία Ασφάλειας και Χημικών Προϊόντων (στο εξής: αρμόδια αρχή) εξέδωσε απόφαση σύμφωνα με το άρθρο 55 παράγραφος 1 πρώτο εδάφιο του κανονισμού (ΕΕ) αριθ. 528/2012, με την οποία επέτρεψε, έως τις 2 Νοεμβρίου 2020, τη διάθεση στην αγορά και τη χρήση, από επαγγελματίες χρήστες, του βιοκτόνου Biobor JF για αντιμικροβιακή εφαρμογή σε δεξαμενές καυσίμων και συστήματα καυσίμων αεροσκαφών (στο εξής: μέτρο). Η αρμόδια αρχή γνωστοποίησε στην Επιτροπή και στις αρμόδιες αρχές των λοιπών κρατών μελών το μέτρο και τους λόγους που το υπαγόρευσαν, σύμφωνα με το άρθρο 55 παράγραφος 1 δεύτερο εδάφιο του εν λόγω κανονισμού.
                  
               
                     (2)
                  
                  
                     Σύμφωνα με τις πληροφορίες που παρασχέθηκαν από την αρμόδια αρχή, το μέτρο ήταν αναγκαίο για την προστασία της δημόσιας υγείας. Η μικροβιολογική μόλυνση των δεξαμενών καυσίμων και των συστημάτων καυσίμων αεροσκαφών μπορεί να οδηγήσει σε δυσλειτουργίες του κινητήρα του αεροσκάφους και να θέσει σε κίνδυνο την αξιοπλοΐα του, θέτοντας έτσι σε κίνδυνο την ασφάλεια των επιβατών και του πληρώματος. Η πανδημία Covid-19 και οι επακόλουθοι περιορισμοί πτήσεων οδήγησαν σε προσωρινή στάθμευση πολλών αεροσκαφών. Η ακινησία των αεροσκαφών αποτελεί επιβαρυντικό παράγοντα μικροβιακής μόλυνσης.
                  
               
                     (3)
                  
                  
                     Το Biobor JF περιέχει 2,2′-(1-μεθυλοτριμεθυλενοδιοξυ)-δις(4-μεθυλο-1,3,2-διοξαβορινάνιο) (αριθ. CAS 2665-13-6) και 2,2′-οξυδις(4,4,6-τριμεθυλο-1,3,2-διοξαβορινάνιο) (αριθ. CAS 14697-50-8), δραστικές ουσίες για χρήση σε βιοκτόνα του τύπου προϊόντων 6 ως συντηρητικά για αποθηκευμένα προϊόντα, όπως ορίζεται στο παράρτημα V του κανονισμού (ΕΕ) αριθ. 528/2012. Δεδομένου ότι οι εν λόγω δραστικές ουσίες δεν περιλαμβάνονται στο πρόγραμμα εργασιών που ορίζεται στο παράρτημα ΙΙ του κατ’ εξουσιοδότηση κανονισμού (ΕΕ) αριθ. 1062/2014 της Επιτροπής (2) για τη συστηματική εξέταση όλων των υπαρχουσών δραστικών ουσιών που περιέχονται σε βιοκτόνα τα οποία αναφέρονται στον κανονισμό (ΕΕ) αριθ. 528/2012, αυτές θα πρέπει να αξιολογηθούν και να εγκριθούν προτού χορηγηθεί άδεια κυκλοφορίας, σε εθνικό ή ενωσιακό επίπεδο, για βιοκτόνα που τις περιέχουν.
                  
               
                     (4)
                  
                  
                     Στις 4 Σεπτεμβρίου 2020 η Επιτροπή έλαβε από την αρμόδια αρχή αιτιολογημένη αίτηση για παράταση του μέτρου, σύμφωνα με το άρθρο 55 παράγραφος 1 τρίτο εδάφιο του κανονισμού (ΕΕ) αριθ. 528/2012. Η αιτιολογημένη αίτηση βασιζόταν στην ανησυχία ότι η ασφάλεια των αεροπορικών μεταφορών ενδέχεται να εξακολουθήσει να απειλείται από τη μικροβιακή μόλυνση των δεξαμενών καυσίμων και των συστημάτων καυσίμων των αεροσκαφών μετά τη λήξη της προσωρινής άδειας, καθώς και στο επιχείρημα ότι το Biobor JF είναι αναγκαίο για την αντιμετώπιση αυτής της μικροβιακής μόλυνσης.
                  
               
                     (5)
                  
                  
                     Σύμφωνα με τις πληροφορίες που παρασχέθηκαν από την αρμόδια αρχή, το μόνο εναλλακτικό βιοκτόνο που συνιστάται από τους κατασκευαστές αεροσκαφών και κινητήρων για την αντιμετώπιση της μικροβιακής μόλυνσης αποσύρθηκε από την αγορά τον Μάρτιο του 2020, επειδή παρατηρήθηκαν σοβαρές ανωμαλίες στη συμπεριφορά των κινητήρων μετά την εφαρμογή του εν λόγω προϊόντος.
                  
               
                     (6)
                  
                  
                     Όπως δήλωσε η αρμόδια αρχή, η μηχανική αντιμετώπιση της μικροβιακής μόλυνσης των δεξαμενών καυσίμου και των συστημάτων καυσίμων αεροσκαφών δεν είναι πάντα εφικτή και οι συμφωνημένες αεροπορικές διαδικασίες απαιτούν την εφαρμογή βιοκτόνου ακόμη και όταν ο μηχανικός καθαρισμός είναι εφικτός. Επιπλέον, ο μηχανικός καθαρισμός εκθέτει τους εργαζομένους σε τοξικά αέρια και, ως εκ τούτου, θα πρέπει να αποφεύγεται.
                  
               
                     (7)
                  
                  
                     Σύμφωνα με τις πληροφορίες που παρασχέθηκαν από την αρμόδια αρχή, ο παρασκευαστής του Biobor JF έχει προβεί σε ενέργειες για την τακτική αδειοδότηση του προϊόντος και η αίτηση έγκρισης των δραστικών ουσιών που περιέχει το προϊόν αναμένεται να υποβληθεί στις αρχές του 2021. Η έγκριση των δραστικών ουσιών και η επακόλουθη χορήγηση άδειας για το βιοκτόνο θα αποτελέσουν μόνιμη λύση για το μέλλον, αλλά θα απαιτηθεί σημαντικός χρόνος για την ολοκλήρωση των διαδικασιών αυτών.
                  
               
                     (8)
                  
                  
                     Δεδομένου ότι η μικροβιακή μόλυνση των δεξαμενών καυσίμων και των συστημάτων καυσίμων αεροσκαφών ενδέχεται να θέσει σε κίνδυνο την ασφάλεια των εναέριων μεταφορών και ότι ο κίνδυνος αυτός δεν είναι δυνατό να περιοριστεί με τη χρήση άλλου βιοκτόνου ή με άλλα μέσα, ενδείκνυται να επιτραπεί στην αρμόδια αρχή να παρατείνει το μέτρο για χρονικό διάστημα που δεν υπερβαίνει τις 550 ημέρες, αρχής γενομένης από την επομένη της ημερομηνίας εκπνοής του αρχικού διαστήματος των 180 ημερών που εγκρίθηκε με την απόφαση της αρμόδιας αρχής της 6ης Μαΐου 2020.
                  
               
                     (9)
                  
                  
                     Δεδομένου ότι το μέτρο έληξε στις 3 Νοεμβρίου 2020, η παρούσα απόφαση θα πρέπει να έχει αναδρομική ισχύ.
                  
               
                     (10)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής βιοκτόνων,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η φινλανδική Υπηρεσία Ασφάλειας και Χημικών Προϊόντων μπορεί να παρατείνει το μέτρο έως τις 7 Μαΐου 2022, προκειμένου να επιτραπεί η διάθεση στην αγορά και η χρήση, από επαγγελματίες χρήστες, του βιοκτόνου Biobor JF για αντιμικροβιακή εφαρμογή σε δεξαμενές καυσίμων και συστήματα καυσίμων αεροσκαφών.
         
         
            Άρθρο 2
            Η παρούσα απόφαση απευθύνεται στη φινλανδική Υπηρεσία Ασφάλειας και Χημικών Προϊόντων.
            Εφαρμόζεται από τις 3 Νοεμβρίου 2020.
         
         
            Βρυξέλλες, 5 Ιανουαρίου 2021.
            
               
                  Για την Επιτροπή
               
               Stella KYRIAKIDES
               
                  Μέλος της Επιτροπής
               
            
         
         
            (1)  ΕΕ L 167 της 27.6.2012, σ. 1.
         
            (2)  Κατ’ εξουσιοδότηση κανονισμός (ΕΕ) αριθ. 1062/2014 της Επιτροπής, της 4ης Αυγούστου 2014, σχετικά με το πρόγραμμα εργασιών για τη συστηματική εξέταση όλων των υπαρχουσών δραστικών ουσιών που περιέχονται σε βιοκτόνα τα οποία αναφέρονται στον κανονισμό (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου (ΕΕ L 294 της 10.10.2014, σ. 1).